नेपालमा मजदूर आन्दोलनको इतिहास हेर्ने हो भने २००३ साल फागुन ३ गतेलाई लिन सकिन्छ । यो आन्दोलन मोरङको विराटनगर जुट मिलका मजदूरबाट शुरू भएको थियो । यही आन्दोलनबाटै नेपालमा प्रजातान्त्रिक आन्दोलनको थालनी भएको हो । तर विडम्बना, यस्तो ऐतिहासिक राजनीतिक अवसर हुँदाहुँदै मजदूरको अवस्था भने दयनीय छ । मजदूर दिवस राजनीतिक विचार र विरोध व्यक्त गर्ने माध्यम बन्दै गएको छ । घरैविच्छे मजदूर सङ्गठन खुल्ने र निकटका व्यक्तिलाई मात्र सहभागी गराएर औपचारिक कार्यक्रम गरिँदा मजदूर दिवसको मर्म ओझेलमा परेको छ । दिउँसो मजदूर ‘मे’ दिवस मनाएर बेलुका घर पुगेको श्रमिक भोकभोकै सुत्नुपर्ने बाध्यता अझैसम्म पनि हटेको छैन ।
